
Къалэщауэ Инвер и псалъэ
Адыгей. Туризмэмрэ курортхэмкIэ комитетым и унафэщI Къалэщауэ Инвер зи пашэ республикэм и лIыкIуэ гуп хэтащ иджыблагъэ Дон Iус Ростов къалэм и «ВертолЭкспо» гъэлъэгъуапIэ центрым щекIуэкIа «Дунейр гъунапкъэншэщ» туризмэмрэ зыгъэпсэхугъуэмкIэ XVI дунейпсо фестивалым.
Адыгейм абы утыку къыщрихьащ щIыналъэм щыцIэрыIуэ зыгъэпсэхупIэхэмрэ турист Iуэхутхьэбзэхэмрэ зэIухауэ щыгъуазэ узыщI материалхэр. «Фестивалым хэтхэми, зыплъыхьакIуэ кърихьэлIахэми ахэр гъэщIэгъуэн ящыхъуащ. Адыгейм и турист бизнесым и лIыкIуэхэм зэпсэлъэныгъэхэр ирагъэкIуэкIащ, туроператор зыбжанэм зэрадэлэжьэнум къытеувыIащ. Ростов областым щыпсэухэрщ нэхъыбэу Адыгейм и турист Iуэхутхьэбзэхэр къэзыгъэсэбэпыр, щхьэхуэу зыщызыплъыхьхэр, я зыгъэпсэхугъуэ махуэхэр абы щызыгъакIуэр. Ди щIыналъэм дихьэххэмрэ туроператорхэмрэ къыхалъхьахэр къэлъытауэ а унэтIыныгъэхэм адэкIи зэрызедгъэубгъунум яужь дитынущ», — жиIащ Къалэщауэм.
Гулъытэ хэха зыхуащIхэр
Къэрэшей-Шэрджэс. Черкесск ящыщщ «Сабийр щыпсэун хуейр унагъуэрщ» Урысейм и къалэхэм я зэпеуэм хэтынухэм.
Зэхьэзэхуэм я зэфIэкI щагъэлъэгъуэнущ щIыпIэ самоуправленэмкIэ органхэм сабий зеиншэхэр, адэ-анэм я нэIэ щIэмыту къэнахэр унагъуэкIэ къызэгъэпэщыным гулъытэ хэха щыхуащI Урысейм и къалэхэм. Ахэр къыщыхахым КъШР-м и къалащхьэ Черкесск абыхэм яхэ-хуащ.
ЩытыкIэ гугъум къихута сабийхэр дэIыгъынымкIэ фондымрэ Урысейм и къалэ цIыкIухэмрэ курытхэм я ассоциацэмрэ ирагъэкIуэкI а зэпеуэм хэтыну къали 186-м лъэIу ятати, къэралым и субъект 62-м я къали 167-рэ къыхахащ.
Лакербая Леонид къепщытэ
Абхъаз. Сирием къикIыжу адэжь Хэкум къэзыгъэзэжахэр псэупIэкIэ къызэгъэпэщыным республикэм гулъытэ щхьэхуэ щыхуащI. Мы зэманым фэтэр 16 зыхэт коттеджи 9 яухуэ.
Ухуэныгъэхэр зэрекIуэкIыр къипщытащ республикэм и премьер-министр Лакербая Леонид. Унэхэр щаухуэ Абхъазым и Гулрыпщ куейм хыхьэ Мачарэ къуажэм. Зыр и кIэм нагъэсащ, етIуанэри мыгувэу хьэзыр хъунущ, къыкIэлъыкIуэм и лъабжьэр ягъэтIылъакIэщ. ИджыкIэ унэ чэзум щытщ хэкум къэзыгъэзэжа унагъуэ 80.
УЭРДОКЪУЭ Женя.
